DECIZIA COMISIEI
din 10 februarie 2009
privind nepublicarea referinței standardului EN 3-9:2006 „Stingătoare de incendiu portative - partea 9: Cerințe suplimentare față de EN 3-7 pentru rezistența la presiune a stingătoarelor cu CO2” în conformitate cu Directiva 97/23/CE referitoare la echipamentele sub presiune
[notificată cu numărul C(2009) 666]
(Text cu relevanță pentru SEE)
(2009/140/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 97/23/CE a Parlamentului European și a Consiliului din 29 mai 1997 privind apropierea legislațiilor statelor membre referitoare la echipamentele sub presiune (1), în special articolul 6,
având în vedere avizul comitetului permanent înființat în conformitate cu articolul 5 din Directiva 98/34/CE a Parlamentului European și a Consiliului din 22 iunie 1998 de stabilire a unei proceduri pentru furnizarea de informații în domeniul standardelor și reglementărilor tehnice, precum și al normelor privind serviciile societății informaționale (2),
întrucât:
(1)
Directiva 97/23/CE prevede că echipamentele și ansamblurile sub presiune pot fi introduse pe piață și date în folosință numai dacă nu aduc atingere sănătății și siguranței persoanelor și, dacă este cazul, a animalelor domestice sau a bunurilor, atunci când sunt instalate și întreținute corespunzător, precum și utilizate în conformitate cu destinația lor.
(2)
Se consideră că echipamentele și ansamblurile sub presiune îndeplinesc cerințele esențiale stabilite în anexa I la Directiva 97/23/CE dacă respectă standardele naționale care transpun standardele armonizate ale căror numere de referință au fost publicate în Jurnalul Oficial al Uniunii Europene.
(3)
În temeiul articolului 6 din Directiva 97/23/CE, la 2 noiembrie 2006, Suedia a depus o contestație oficială în legătură cu standardul EN 3-9:2006, adoptat de Comitetul European pentru Standardizare (CEN), standard ale cărui referințe nu au fost încă publicate în Jurnalul Oficial al Uniunii Europene.
(4)
Suedia consideră că secțiunile 4, 5.1, 5.2, 5.4, 6 și 8 din standardul EN 3-9:2006 nu satisfac cerințele esențiale ale Directivei 97/23/CE.
(5)
În ceea ce privește secțiunea 4 (materiale) din EN 3-9:2006, Suedia consideră că sunt furnizate doar informații generale și că, prin urmare, este imposibilă punerea la dispoziție a soluțiilor tehnice referitoare la cerințele privind materialele, cuprinse în punctul 4 din anexa I la Directiva 97/23/CE. Alegerea exactă a materialului este, în acest context, un element cheie pentru îndeplinirea mai multor cerințe esențiale de siguranță privind echipamentele sub presiune, în conformitate cu cerința relevantă a mandatului M/071 conferit CEN.
(6)
Secțiunea 4 a standardului EN 3-9:2006 nu precizează tipurile de materiale care trebuie utilizate. Standardul exclude doar utilizarea materialelor nemetalice pentru corpul dispozitivelor de acționare și impune ca materialele părților componente care pot fi în contact cu conținutul să fie compatibile atât cu conținuturile, cât și cu materialul altor componente. Prin urmare, în absența unor specificații tehnice concrete, secțiunea 4 din EN 3-9:2006 nu poate conferi prezumția de conformitate cu cerințele de la anexa I punctul 4 din Directiva 97/23/CE.
(7)
În ceea ce privește secțiunea 5 (proiectare) a standardului EN 3-9:2006, în particular secțiunile 5.1 și 5.2, Suedia este de părere că ele nu conțin cerințe tehnice cu privire la proiectarea recipientelor pentru a avea o rezistență corespunzătoare la presiunea exercitată. Suedia consideră că aceste clauze nu respectă punctele 2.3 și 2.9 din anexa I la Directiva 97/23/CE.
(8)
Secțiunile 5.1 și 5.2 din standardul EN 3-9:2006 nu conțin nicio cerință specifică privind proiectarea cilindrului și a dispozitivului de acționare și nicio soluție tehnică detaliată pentru garantarea umplerii și golirii în siguranță. Prin urmare, ele nu sunt suficiente pentru a conferi prezumția de conformitate cerințelor de manipulare și funcționare în siguranță de la punctul 2.3 și a umplerii și golirii în siguranță de la punctul 2.9 ale anexei I la Directiva 97/23/CE.
(9)
De asemenea, Suedia consideră că secțiunea 5.4 din standardul EN 3-9:2006 nu respectă punctul 2.11.2 din anexa I la Directiva 97/23/CE.
(10)
La secțiunea 5.4 din standardul EN 3-9:2006 se precizează că dispozitivul de securitate cu disc de rupere al stingătorului trebuie să se activeze când presiunea are o valoare cuprinsă între 10 % peste valoarea maximă admisă a presiunii și presiunea de încercare PT. Discul de rupere este clasificat în standard ca element de securitate accesoriu. Totuși, discul de rupere nu este un dispozitiv tipic de limitare a presiunii, ci mai curând un dispozitiv de protecție, întrucât este destinat limitării daunelor în cazul umplerii excesive sau al supraîncălzirii. În plus, la punctul 2.11.2 din anexa I la Directiva 97/23/CE privind dispozitivele de limitare a presiunii se impune ca aceste dispozitive să fie proiectate astfel încât presiunea să nu depășească în permanență presiunea maximă admisă PS, iar depășirea PS să aibă loc numai pe o durată scurtă și, chiar și în acest caz, să fie de doar 10 %. Prin urmare, această secțiune nu poate conferi prezumția de conformitate cu Directiva 97/23/CE.
(11)
În opinia Suediei, secțiunea 6 a standardului EN 3-9:2006 (fabricarea stingătorului asamblat) este destinată, după cum se indică în anexa ZA la aceasta, garantării respectării cerințelor de la punctul 2.8 (ansambluri) din anexa I la Directiva 97/23/CE. Totuși, punctul 2.8 din anexa I la directiva menționată se referă mai curând la proiectarea stingătorului asamblat, nu la fabricarea lui.
(12)
Punctul 2.8 din anexa I la Directiva 97/23/CE cuprinde cerințe de proiectare pentru ansambluri, în vederea asigurării corespondenței diferitelor părți componente, a integrării corecte și a asamblării adecvate pentru a constitui un ansamblu integrat și funcțional. Punctul 3 din anexa I la directiva respectivă cuprinde cerințe detaliate referitoare la fabricare.
(13)
Secțiunea 6 din standardul EN 3-9:2006 nu include cerințe specifice referitoare la proiectare. Ea conține mai curând informații privind atât proiectarea, cât și fabricarea, fără a fi, totuși, suficiente pentru a conferi prezumția de conformitate cu cerințele de la punctul 2.8 din anexa I la Directiva 97/23/CE. Mai mult, întrucât conținutul acestei secțiuni nu corespunde cerințelor relevante din directivă, acesta poate duce la confuzii.
(14)
În final, Suedia consideră că secțiunea 8 din standardul EN 3-9:2006 nu respectă cerințele de la punctul 3.3 din anexa I la Directiva 97/23/CE, întrucât nu se menționează doi dintre cei mai importați parametri, și anume presiunea maximă admisă PS și temperatura maximă admisă (TSmax).
(15)
Directiva 97/23/CE precizează, la punctul 3.3 din anexa I, cerințe detaliate privind marcarea și etichetarea echipamentului sub presiune. Acestea includ, pentru toate echipamentele sub presiune, informații privind limitele maxime/minime admise esențiale.
(16)
Secțiunea 8 din standardul EN 3-9:2006 conține cerințele de marcare privind presiunea maximă admisă PS, însă nu și temperatura minimă și maximă admise (Tsmin/Tsmax). Prin urmare, acest lucru nu este suficient pentru a conferi prezumția de conformitate punctului 3.3 din anexa I la Directiva 97/23/CE.
(17)
În plus, evaluarea generală a structurii și conținutului standardului EN 3-9:2006 nu permite să se determine clar dacă acest standard abordează numai cerințele de proiectare pentru ansamblu (stingător portativ sub presiune) sau acoperă, de asemenea, proiectarea părților componente și faza de fabricare a ansamblului. Acest fapt poate crea confuzie în ceea ce privește obiectul standardului și legătura între prescripțiile lui și cerințele esențiale ale Directivei 97/23/CE.
(18)
Prin urmare, pe baza standardului EN 3-9:2006, a informațiilor primite în cadrul consultărilor cu autoritățile naționale, cu CEN și cu industria de profil, precum și pe baza evaluării ulterioare a tuturor aspectelor în cauză, se concluzionează că standardul armonizat EN 3-9:2006 nu îndeplinește cerințele esențiale corespunzătoare din Directiva 97/23/CE.
(19)
Prin urmare, referințele standardului EN 3-9:2006 nu ar trebui publicate în Jurnalul Oficial al Uniunii Europene,
ADOPTĂ PREZENTA DECIZIE:
Articolul 1
Referința standardului EN 3-9:2006 „Stingătoare de incendiu portative - partea 9: Cerințe suplimentare față de EN 3-7 pentru rezistența la presiune a stingătoarelor cu CO2” nu se publică în lista standardelor publicate în Jurnalul Oficial al Uniunii Europene.
Articolul 2
Prezenta decizie se adresează statelor membre.
Adoptată la Bruxelles, 10 februarie 2009.